Rusia a lansat în cursul nopţii un puternic atac aerian asupra instalaţiilor energetice din Ucraina, folosind diferite tipuri de rachete şi drone de atac, relatează Ukrainskaia Pravda, preluată de News.ro.
Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media
Apărarea aeriană ucraineană a anunţat că a distrus 84 din cele 99 de ţinte aeriene inamice folosite de Rusia pentru a ataca Ucraina.
Potrivit armatei ucrainene, au fost lansate 60 de drone Shahed, trei rachete Kinjal, două rachete Iskander-M şi patru rachete de croazieră Iskander-K, 9 rachete ghidate X-59 şi 21 de rachete de croazieră X-101/X-555, lansate de la bordul avioanelor.
Armata ucraineană a precizat că forţele sale aeriene au distrus 58 dintre dronele de atac lansate de Rusia şi 26 dintre cele 39 de rachete.
Chiar dacă mare parte dintre acestea au fost interceptate, atacurile ruseşti au reuşit să lovească centrale termice şi hidroelectrice din centrul şi vestul Ucrainei, a anunţat vineri operatorul Ukrenergo.
Oficialii regionali au declarat că forţele ruseşti au atacat infrastructura din districtul Kamianske, în apropiere de oraşul Dnipro. Cel puţin o persoană a fost rănită, au adăugat aceştia.
Ministrul ucrainean al energiei, German Galuşcenko, a declarat, de asemenea, că au fost atacate instalaţiile energetice din regiunile Dnipropetrovsk, Poltava şi Cerkasî. "Instalaţiile de generare a energiei electrice au fost vizate de drone şi rachete", a declarat Galuşcenko pe Facebook.
Televiziunea ucraineană a declarat că s-au auzit explozii în regiunile Ivano-Frankiivsk şi Hmelnîţki, precum şi în oraşul Dnipro, în timp ce rachete de croazieră ruseşti au fost reperate în spaţiul aerian ucrainean.
Cea mai mare firmă privată de energie electrică, DTEK, a declarat că cele trei centrale termice ale sale au fost atacate. "Echipamentele au fost grav avariate", a precizat aceasta pe Telegram. "După ce atacul s-a încheiat, inginerii energeticieni au început imediat să repare daunele", precizează DTEK.
Distribuitorul ucrainean de energie Iasno a declarat săptămâna aceasta că DTEK a pierdut aproximativ jumătate din capacitatea sa în urma atacurilor cu rachete şi drone ruseşti.
Rusia înaintează în est
Trupele ruse au lansat noi atacuri în estul Ucrainei joi, cu lupte grele raportate în apropierea oraşelor aproape distruse Avdiivka şi Bahmut, care au venit după o nouă rundă de atacuri cu rachete şi drone peste noapte, informează dpa, preluat de Agerpres.
În raportul său zilnic despre situaţia de pe front, Statul Major al Ucrainei a enumerat 11 avansări ale forţelor ruse înspre patru localităţi.
De-a lungul întregii linii a frontului, de la sud până în partea de est a Ucraina, au izbucnit 48 de bătălii, conform raportului, care a menţionat şi atacuri aeriene şi de artilerie ruseşti în apropiere oraşul Harkov.
Informaţiile nu au putut fi verificate în mod independent.
Harkov a fost vizat în atacuri cu rachete şi drone de luptă în noaptea de miercuri spre joi, primarul oraşului raportând două explozii, inclusiv una care a lovit şi a distrus un restaurant, fără a se înregistra însă răniţi.
Cel mai recent atac asupra celui de-al doilea oraş ca mărime al Ucrainei a survenit după ce o persoană a fost ucisă şi 19 răniţi într-un atac de miercuri.